
Forord


Dette er Mathias’ dybt personlige beretning om sit liv og sin dagligdag. På nogle måder er historien velkendt for mig, for også jeg er vokset op nordenfjords og har haft mange af de samme drømme og håb og tanker. På andre måder er historien et nyt indblik for mig, for jeg har ikke på egen krop oplevet den klientgørelse, som Mathias har kæmpet for at komme fri af, så han kan blive set som det reflekterede og reflekterende menneske, jeg kender ham som, og som et menneske, der stræber mod at blive den bedste version af sig selv.


Mathias’ beretning er nemlig samtidig en kritik af tingenes tilstand i psykiatrien i Danmark. Jeg kender Mathias som et politisk menneske med et skarpt blik på den verden, han færdes i, og det skinner igennem. Læs hans bog og forstå noget, du måske ikke vidste at du havde brug for at forstå.


Hans Hyttel









“Alt er muligt”


Indledning


Når aviser og TV viser debatter, tal og statistikker over, hvor mange midler der skal afsættes til social- og velfærdsområdet, til førtidspensioner, psykiatrien og alt det andet, så gemmer der sig mennesker bagved tallene. Jeg er et af de mennesker, der gemmer sig bagved tallene. Et af de mennesker, der er en udgift, og som er blevet arbejdet med. Endda et af de meget tunge tilfælde og det blev forudsagt, at mit liv skulle forløbe indenfor rammerne af en psykiatrisk institution. Jeg er dog også mere end det. Jeg er en person, der efter et halvt liv i psykiatrien har kæmpet mig ud af psykiatrien, som jeg oplevede gjorde mere skade end gavn. Jeg har haft et liv i politik og været opstillet til kommunalvalg og regionsrådsvalg. Jeg har på egen hånd - uden hjælp fra nogen - skaffet mig jobs og indhold i tilværelsen. Jeg har gjort en forskel for mange mennesker og været nomineret til Aalborg kommunes handicappris.


Jeg er 44 år, mit navn er Mathias og jeg har kaldt min historie “Alt er muligt”, fordi det, jeg i min ungdom troede var helt umuligt og urealistisk for mig, senere i livet viste sig at være muligt. De håb og drømme, som jeg i min ungdom havde for livet, forsøgte læger og sygeplejersker at tage fra mig, da jeg kom i psykiatrien, men de fik ikke ret. De fik i hvert fald ikke ret med det hele. Psykologerne var ikke bedre. De ville have mig til at affinde mig med, at min situation ikke blev anderledes, men jeg trodsede deres negative spådomme og nåede flere af mine mål.


Jeg håber, at jeg med min historie kan give håb om at få et godt liv til dig, der er ung og lige er kommet i psykiatrien. Eller være til inspiration for dig, der måske har levet med psykiatri i mange år og mistet troen på, at et bedre liv er muligt.









Kapitel 1 “Barndom”


Jeg er født på Hjørring Sygehus og opvokset i en lille flække mellem Hjørring og Sindal. Mit barndomshjem lå i Sindal kommune, selvom det lå tættere på byen Hjørring.


I min barndom var Sindal kommune en nærig Venstre kommune, der helst ikke ville bruge de nødvendige midler på borgerne. Når man kom kørende ad Astrupvej fra Hjørring til Sindal dengang, så man straks, når man passerede kommunegrænsen og kørte ind i Sindal kommune, for så var vejen mindre velholdt. Kommunen ville heller ikke betale for, at jeg som barn kunne få rettet mine skæve tænder, selvom skoletandplejeren sagde til min mor, at havde det stået til hende, skulle mine tænder være blevet rettet.


Min tandlægeskræk blev grundlagt i min barndom hos skoletandplejeren. Der var altid sure opstød og sure, opgivende miner fra tandplejeren, når jeg skulle have min dom ved det halvårlige tandeftersyn. Jeg tror ikke, at hun forstod, hvor svært det var for mig at komme omkring mine tænder med tandbørsten, når mine tænder var så skæve og sad, som de gjorde. Dengang brugte man også kviksølv til fyldninger i tænderne og lattergas til bedøvelse og det er jo siden blevet kritiseret. Jeg kunne nu godt lide fornemmelsen, når jeg blev bedøvet med lattergas og det snurrede i hele kroppen.


Tandlægeskrækken blev ved med at sidde i mig, så den dag i dag er det stadig forbundet med angst for mig at skulle til tandlægen.


Mange psykisk syge får i øvrigt problemer med tænderne, fordi meget psykofarmaka giver mundtørhed og også fordi, at psykofarmaka simpelthen kan gøre dig så træt og udmattet, så du ikke orker børste tænder ordentligt hver dag. Tandlægeregninger er også umenneskelig dyre og jeg vil virkelig håbe, at det en dag bliver gratis at gå til tandlægen, ligesom det stadigvæk er gratis at gå til lægen.


Mine skæve tænder var noget af alt det, jeg blev mobbet med i skolen. Jeg gik på den nu nedlagte Rudolf Steiner skole på Vester Thirupvej i Hjørring. Min mor og far ville gøre det så godt for mig, så jeg skulle gå på en privatskole i stedet for en folkeskole, men at sætte mig på en Rudolf Steiner skole blev dog at gøre mig en stor bjørnetjeneste. Faktisk kom det til at ødelægge mit liv.


Jeg har mødt flere mennesker, der var af den opfattelse, at Rudolf Steiner skolerne er en god friskole, der lægger vægt på det kreative. Det var også det, som mine forældre troede, da de satte mig på skolen. Dette er dog ikke tilfældet. Kort fortalt bygger Rudolf Steiner skolerne på den nyreligiøse bevægelse Antroposofi, som den okkulte Rudolf Steiner fandt på og skrev bøger om. Biodynamisk landbrug, hvor man dyrker efter astrologi og hvordan planeterne står på himlen, er en del af Rudolf Steiners okkulte tanker. I Hjørring ligger også den alternative butik Aurion, der har rødder i samme antroposofi, og ligeledes det populære “Kornets hus” ved Harken bygger på antroposofi.


I praksis kom antroposofien til udtryk i undervisningen på Rudolf Steiner skolen på flere måder. Vi lærte om okkulte ting uden hold i virkeligheden og vi skulle tegne tegninger efter Rudolf Steiners mærkelige tegnestil og lave Rudolf Steiners mærkelige “bevægelseskunst”. Det, der gjorde skade på mig, var Rudolf Steiners pædagogik med, at eleverne skal opdrage hinanden og at de voksne ikke blander sig. Dette betyder i praksis ofte årelang grov mobning, vold og krænkelser. At lærerne ofte er dårligt uddannet både fagligt og pædagogisk, fordi de er hentet fra Rudolf Steiner miljøet eller uddannet indenfor det, gjorde bare det hele værre. Det gjorde heller ikke det hele bedre, at en del børn med store problemer blev flyttet til Rudolf Steiner skolen fra folkeskolerne, fordi det var billigere for kommunen end at tilbyde den nødvendige hjælp.


Jeg er naturligvis ikke den eneste, der har lidt skade af Rudolf Steiner skolerne. Jeg husker flere avisoverskrifter fra Nordjyske både om knivstikkeri blandt børnene og mistanke om seksuelle overgreb på Rudolf Steiner skolen i Aalborg.


Der var en periode på et par måneder, hvor en anden elev brugte hvert frikvarter på at slå og sparke mig. Jeg fik slået et lille hjørne af min ene fortand, men læreren, som jeg fortalte det til, slog det hen som ingen ting. Jeg blev ved en anden lejlighed slået i hovedet, så jeg fik et blåt øje og blødte. Det værste var dog ydmygelserne. At blive slået i offentlig transport - tog og bus - mens de andre passagerer så det og vendte det blinde øje til. At blive kaldt ydmygende og nedværdigende ting i andre menneskers påhør. Isolationen i frikvartererne og fritiden, fordi jeg ingen venner havde, var med til at berøve mig muligheden for at gennemgå en normal udvikling og leve et normalt ungdomsliv.


Der var faktisk også episoder, hvor lærerne slog, selvom det var ulovligt. Min mor og far snakkede om, at jeg skulle skifte skole, men jeg var nedbrudt, havde ingen selvtillid, var angst for alt nyt og jeg turde derfor ikke skifte skole. Af samme grund fortsatte jeg på Rudolf Steiner skolen i Aalborg, da Rudolf Steiner skolen i Hjørring kun gik til 8. klasse.


Jeg skammede mig over den mobning, som jeg blev udsat for, så jeg fortalte ikke om den. I stedet var jeg bare meget vred derhjemme. Min vrede over det, jeg blev udsat for i skolen, lod jeg mest gå ud over min ældste lillesøster. Jeg var altid sur på hende og skældte hende ud. Jeg var også misundelig på hende, fordi jeg følte, at alle bedre kunne lide hende end mig. Vores far rettede meget på mig og skældte mig ud og jeg følte ikke, at jeg kunne gøre noget godt nok.


Det var allerede i min tidlige barndom, at jeg prøvede at miste livslysten og ønske, at jeg ikke var til. Jeg bad til Gud, om han ville gøre sådan, så jeg aldrig var blevet født.

Det værste ved skolen var, når vi skulle på lejrskole, for det betød en uges uafbrudt mobning uden pauser. Jeg husker en lejrskole, hvor vi stod ved en landevej, hvor der kørte nogle lastbiler. Jeg overvejede, om jeg skulle hoppe ud foran en af lastbilerne, så jeg kunne dø og slippe for mobningen.


Jeg fik også gode ting med mig fra min barndom. Selvom mine forældre ikke opdagede min mistrivsel i skolen, var de gode, ansvarlige forældre med gode værdier og en stor omsorg for deres tre børn. Flere gode egenskaber gav de videre til mig.


Min far arbejdede hårdt og sled sig op for at skrabe penge sammen til familien og vi var både på sommerferier i Sverige og skiferier i Norge om vinteren. Som barn tog jeg mine forældres omsorg og at jeg ikke manglede noget materielt for givet.


Min mor og far holdt begge af naturen og vi var på flere gåture i skove og plantager hver uge. Min far tændte også bål i haven og vi lavede snobrød og bagte kartofler i gløderne.


Min bedstefar og bedstemor boede i et flot gammelt rødt murstenshus på Heimdalsvej i Hjørring med skodder ved vinduerne og de flotteste stokroser i haven. Til huset hørte en kælder, hvor min bedstefar havde sit værksted fyldt med alt muligt spændende værktøj og apparater, som jeg som barn ikke kendte navnet på og funktionen af. I kælderen var også et lille rum fyldt med sodavand i alle regnbuens farver. Der måtte min søster og jeg gå ned og udvælge en sodavand, når vi med vores forældre besøgte bedste og bedstefar om søndagen. Mine bedsteforældres hjem står for mig som et godt og stærkt minde, skønt huset i dag er forandret til ukendelighed.


Jeg var på dejlige sommerferier hos min bedstemor og bedstefar. Min bedstefar og jeg cyklede og gik lange ture og min bedstemor læste højt for mig og spillede spil med mig. Min bedstemor læste det ene kapitel efter det andet højt for mig og jeg fik indtrykket af, at hun syntes, at mine børnebøger var ligeså spændende, som jeg selv syntes.


Min bedstemor passede mig efter skole og havde tit lavet flæskesteg, fordi hun troede, at jeg elskede en mad med flæskesteg, agurkesalat og sennep. Jeg spiste da også den ene mad med flæskesteg efter den anden, men i virkeligheden var det, der tiltalte mig ved madderne, at jeg måtte komme ligeså meget sennep på, som jeg ville. Jeg elskede nemlig sennep.


Jeg var et stille, tænksomt barn og nem at passe og jeg gik derfor rigtig godt i spænd med min bedstemor og bedstefar. Min ældste lillesøster var mere “vild”.


Min far var spejderfører hos baptistspejderne i flere år og han tog mig med til spejder. Til spejder var jeg dårlig til at binde knob og bruge et kompas, men jeg turde som den eneste fra flokken af jævnaldrende børn gå alene i en skov, når det var mørkt.


Jeg var bl.a. på en spejderlejr, hvor vi sejlede i kano i Sverige, og en spejderlejr på Grønland. På kanoturen gled jeg på nogle glatte klippesten og faldt ned i en sø. Jeg blev forskrækket og begyndte at græde, men jeg kunne dog komme op ved egen hjælp. Mit våde tøj blev efterfølgende hængt til tørre. Jeg havde haft min tegnebog med nogle pengesedler i bukselommen og mine pengesedler blev også sat fast på tørresnoren med en klemme, for det hed sig, at baptistspejdere ikke stjal.


Om sommeren var der ikke sne og is på Grønland. Der var varmt og fyldt med myg, så vi gik med myggenet. En kammerat og jeg kunne have udløst et stenskred ved et uheld. Vi besluttede os nemlig for at kravle op ad et fjeld et sted, hvor der var fare for stenskred, hvilket vi ikke havde opdaget. Vi havde ikke fået at vide, at vi ikke måtte begynde at kravle op ad fjeldet, men der var nok heller ikke nogen af de voksne, der havde kunne forestille sig, at vi kunne finde på at begynde at kravle op af fjeldet på egen hånd.


Til sidst blev det en dårlig oplevelse at gå til spejder, for vi var kun en lille håndfuld børn tilbage og de to andre drenge holdt mig uden for.


I baptistkirken, hvor jeg gik til spejder, fandt mine forældre en privat dagplejer til min ældste lillesøster og mig. Dagplejerens hjem var trygt og alt var forudsigeligt. Jeg spillede fodbold med familiens store drenge og legede med lego med familiens vietnamesiske plejebarn. Nogle gange, når vi spillede Olsen i familiens køkken, eller spillede med bold i familiens store gang, blev det lidt vildt men også rigtig sjov.


Min morfar, som døde tidligt, havde været baptistpræst, og min moster havde arbejdet i Hjørring på Bakken, som var et børnehjem med tilknytning til baptistkirken. Min moster tog to piger, der var lidt ældre end mig, fra børnehjemmet i pleje. Den ene af pigerne Hanne blev også sat på Rudolf Steiner skolen i Hjørring, da min moster udover at komme i baptistkirken også syntes godt om Rudolf Steiners ideer. Hvordan hun kunne forene baptistkirken med Rudolf Steiner er uvist.


Jeg har fået fortalt, hvordan Hanne var misundelig på mig i vores barndom og skulle have behandlet mig grimt. Selv kan jeg ikke huske noget om det. Jeg kan huske, hvordan de voksne altid snakkede om, hvor umulig og problematisk hun var og hvor synd det derfor var for min moster. For mig at se, må det have været de voksne omkring hende, der var problemet, og ikke hende, da hendes adfærd må have været et symptom på mistrivsel. Til gengæld har jeg et tidligt lidt uklart minde, hvor jeg er med min moster på børnehjemmet Bakken og jeg er alene med en dreng, som overfalder mig og slår mig med legetøj.


Hanne endte med at komme i psykiatrien og få en skizofrenidiagnose. At jeg selv senere skulle samme tur igennem, havde ingen kunne forestille sig på det tidspunkt.


Min moster mødte gennem Rudolf Steiner skolen en mand, der også havde børn på skolen. Han forlod sin hustru og flyttede sammen med min moster. Hans to børn fra hans første ægteskab kaldte jeg min “sted-fætter” og min “stedkusine”. Dem havde jeg lidt kontakt med, når de ikke boede hos deres mor, men boede hos min moster og deres far.


I sommerferien efter 10. klasse havde jeg mit første job. Min faster på Fyn havde skaffet mig et job i det fynske rengøringsfirma, hvor hun selv arbejdede, og jeg skulle bo hos hende, mens jeg arbejdede.


Min faster serverede kylling til aftensmad den første aften, men jeg var så angst af det hele, så jeg rystede så meget på hænderne, så jeg døjede med at holde på kniven og gaflen.


Arbejdet var for det meste hårdt for mig; jeg måtte holde ud gennem arbejdsdagen og var godt træt om aftenen. Det var også meget udfordrende for mig at være væk hjemmefra og være i den uvante arbejdssituation.


Jeg fik set de virksomheder, skoler og børnehaver, hvor vi gjorde rent, og det var meget interessant at se de steder indefra. Bl.a. gjorde vi rent på et slagteri i Vejle og på et kraftværk i Odense.


Jeg snakkede kun med en af mine kollegaer. Det var en mand, som kom fra Marokko. En gang skulle han og jeg alene gøre rent på en teknisk skole i Odense en lørdag, hvor skolen var lukket. Han sagde til mig “vi sætter os ind på lærerværelset”. På lærerværelset fandt han en pose kaffe og satte kaffe over. Så sad vi på lærerværelset og drak kaffe, mens han snakkede. Så blev han træt af at sidde på lærerværelset og sagde til mig “vi sætter os ud i min bil og hører musik”. Så sad vi i hans bil og hørte musik. Den dag var lønnen tjent nemt. Jeg havde ikke min egen mening om tingene og jeg gjorde bare, som min kollega sagde. Jeg var jo angst og det var en udfordring bare at komme igennem dagen. Jeg fortalte ikke noget til min faster.


En dag skulle jeg alene gøre rent på nærpolitistationen i Munkebo. Jeg havde mærkelige tanker om, at politiet forfulgte mig, og var derfor blevet vred på politiet. Det var årsagen til, at jeg, da jeg havde taget opvasken i politistationens køkken, kom lidt opvaskemiddel ned i hver af kopperne, så betjentenes kaffe kunne smage dårligt.


Min timeløn var på 110 kr. Det var mange penge dengang og i den sommerferie fik jeg tjent en god slat penge, selvom jeg nok ikke var den bedst egnede til jobbet. Disse penge brugte jeg senere på at tage kørekort.


Efter 10. klasse startede jeg på Hjørring Gymnasium. Jeg skilte mig ud, fordi jeg bar præg af mobningen og isolationen gennem min skoletid, og så blev jeg mobbet med det. Igen var det værste ved mobningen ydmygelserne. At blive hånet og nedgjort i andres påhør uden at have evnen til at svare igen.


Jeg var helt nedbrudt på Hjørring Gymnasium. Ligeså snart jeg var trådt ind ad gymnasiets dør, kom kvalmen og jeg måtte ud på toilettet og kaste op. Det skete også, at jeg kastede op, mens vi havde undervisning.


Min dansklærer i 1. G, som var en venlig yngre mand, blev også mobbet af eleverne. Han blev mobbet, fordi han var homoseksuel og fordi han havde et glasøje. Der gik rygter om, at en klasse havde mobbet ham så meget, så han var kravlet ind under et bord. Han fik hurtigt et andet job. Modsat mig var han voksen og kunne sige fra overfor mobningen ved at få et andet arbejde. Inden han stoppede, gav han mig et 11 tal for en stil og sagde, at hvis jeg havde lavet afslutningen lidt anderledes, havde det været et klokkeklart 13 tal.


Ellers fungerede det ikke så godt fagligt på gymnasiet. Det gik op for mig, at vi ikke rigtig havde lært noget på Rudolf Steiner skolen, og jeg følte, at jeg skulle til at lære det hele forfra.


Jeg forelskede mig i en pige fra min gymnasieklasse, men jeg turde ikke rigtig snakke med hende, og hun undgik mig. Drengene i klassen talte grimt om hende, fordi hun havde en bygningsfejl med sin næse. En søn af en læge havde fundet den medicinske betegnelse for hendes bygningsfejl og underholdt med det. Jeg syntes, at hun var smuk. Hendes veninde blev også mobbet, men venindens forældre klagede til gymnasiet og rektor var derfor med i en af vores timer.


Jeg tog mod til mig og ringede en eftermiddag til pigen og inviterede hende med i biografen, selvom vi ikke rigtig havde snakket sammen. Det krævede stor overvindelse at foretage det telefonopkald. Hun ville ikke med mig i biografen.









Kapitel to “Hjørring”


Til sidst kunne jeg ikke tage på gymnasiet mere og min mor tog mig med til lægen. Da var jeg 17 år. Min egen læge sagde hurtigt, at jeg var skizofren, henviste mig til psykiatrien og fortalte, hvordan resten af mit liv ville blive. Jeg skulle i psykiatrien og ikke uddannes og på arbejdsmarkedet. Psykiatri, institution og medicin skulle blive mit liv og psykisk syge blev 60 år. Mine håb og drømme for fremtiden blev taget fra mig i en alder af 17 år.


Min egen læge sagde om sig selv til flere af sine patienter, at han var maniodepressiv. Det var en kendsgerning, at han nogen gange kunne være overstrømmende venlig, fortælle patienterne om sig selv og sit privatliv og tage sig god tid til lange snakke, selvom venteværelset var fuldt, mens han andre gange var mut og meget ligefrem. Siden fik jeg indsigt i min journal og kunne se, at han havde misforstået en del om mig og min situation og kom med sine egne forkerte negative tolkninger og meninger om mig.


Jeg startede med at komme til ambulante samtaler i psykiatrien. Så blev det en dag for meget med vreden derhjemme og jeg mistede besindelsen og begyndte at råbe. Den indestængte vrede kom den dag ud. Så blev jeg på min egen læges foranledning indlagt på lukket afdeling i Brønderslev.


Det var meget skræmmende og angstprovokerende pludselig at befinde mig på en lukket psykiatrisk afdeling som 17-årig. Det var jo ikke noget, som jeg kendte til. Jeg kendte ikke til meget andet end skolen og mit værelse hos mine forældre. På den lukkede afdeling blev jeg overladt til mig selv og de andre patienter. De andre patienter var voksne, så skræmmende ud og opførte sig mærkeligt. En kvindelig patient hev mig ud på et toilet og ville vaske min trøje. En mandlig patient hoppede op i sengen til mig, stak sin finger ind i min mund, rørte ved mine tænder og spurgte, om de var ægte. Jeg kunne ikke sige fra overfor dem.


Hurtigt blev jeg overflyttet til en åben psykiatrisk afdeling i Hjørring. I 8 måneder var jeg indlagt der. Der fik jeg psykofarmaka, samtaler og en skizofrenidiagnose. Jeg fik ikke omsorg, trøst og forståelse for de hårde ting, som jeg var blevet udsat for. I stedet blev jeg gjort til syndebuk, fordi jeg havde været- og var så vred derhjemme. Det var mig, der blev set som et problem, og ikke dem, som havde gjort skade på mig i skolen. Der var ikke forståelse for, at jeg var ødelagt af mobning. Dengang sidst i 1990’erne kendte man i psykiatrien ikke til mobnings skadevirkninger.


Det føltes dengang underligt, at jeg hver aften skulle tage piller, der lavede mig om inde i hovedet. Jeg mente og mener jo ikke, at det er mig, der er noget galt med, og mig, der skal laves om. Jeg mener, at det var dem, der ødelagde mig med mobning, der var forkerte og skulle laves om. Jeg tog hurtigt 20 kg. på af psykofarmakaen.


Jeg hørte ikke stemmer og jeg så ikke syner. Jeg var meget vred over, at det var mig, der var havnet i psykiatrien, mens dem, der havde ødelagt mit liv med mobningen, havde det godt. Det burde jo være omvendt og det var jo i den grad uretfærdigt. Jeg havde mange mærkelige tanker, men jeg havde jo også gået meget alene gennem min skoletid og ikke haft muligheden for at skabe en fælles referenceramme med jævnaldrende.


Set i bakspejlet er jeg overbevist om, at det var noget helt andet end psykiatri og psykofarmaka, som jeg havde brug for i min tidlige ungdom. Jeg tror simpelthen, at det bedste havde været, at jeg var blevet taget ud af skolen og havde fået lov til at hygge mig med det, jeg interesserede mig for, så stressbelastningen kunne dale, havde mødt nogle gode mennesker og langsomt kunne finde mig selv og komme videre og få det godt gennem gode oplevelser og god og tryg kontakt med andre mennesker. Psykiatrien øgede blot stressbelastningen. Jeg siger altid, at den bedste medicin er gode oplevelser, og det er også min erfaring. For mig at se er psykiatrien ofte blot en dårlig skraldespand, som man kan havne i i mangel på bedre løsninger.


På den åbne psykiatriske afdeling talte personalet meget om, at jeg skulle have sygdomserkendelse. Senere i livet har jeg tænkt en del over, hvornår man egentlig er psykisk syg, og hvornår man er psykisk rask. For mig at se er alle mennesker psykisk syge i forskellig grad. Det, der afgør, om man ender med at få stemplet psykisk syg, er, om man er så hårdt ramt, så man ikke er i stand til at tilpasse sig arbejdsmarkedet.


Blandt mine raske venner er der to, der mistænker sig selv for at have autisme, én, der mistænker sig selv for at have ADHD, to andre er traumeramt, én har haft meget modgang og snakker tit om det, to andre har haft voldsomme misbrugsproblemer og én sidste er gået ned med stress. De passer dog deres job, har ikke været i kontakt med psykiatrien og har ikke fået stemplet psykisk syg.


Så er der også de af mine raske venner, der har en virkelighedsopfattelse, der til tider minder om psykotiske vrangforestillinger. De kan tro på tarotkort, healing eller kristendom. De kan have haft overnaturlige oplevelser. Fx følt sig overvåget af PET i forbindelse med politisk arbejde eller Gud og deres kristne tro har grebet ind i deres liv.


Hvis Jesus kom forbi en psykiater i dag, ville han sikkert få diagnosen skizofreni. Alligevel bygger meget af vores kultur på ham, så man kan sige, at vores samfund hviler på en mands vrangforestillinger og at mange af os deler disse vrangforestillinger. Det almindelige må helt klart være at have en grad af psykisk sygdom, mens det ualmindelige må være at kunne gå igennem livet uden at få psykiatriske symptomer af nogen art.


Selvom mange psykisk syge lever i et parallelsamfund af socialpsykiatri, væresteder, beskyttet beskæftigelse og særlige tilbud, adskiller de sig faktisk ikke så meget fra alle andre. De er blot blevet stigmatiseret og klientgjort af psykiatrien og har derfor ikke kunne eller ville skabe en tilværelse for sig selv med andet og mere udviklende livsindhold.


På den åbne psykiatriske afdeling blev min IQ testet til at være 93. I underkanten af normalområdet. Dette stigmatiserede mig og gjorde mig endnu mere ulykkelig. Jeg havde gennem min barndom trøstet mig med, at når jeg var dårlig til alt andet, var jeg nok i det mindste klog. Nu var jeg ingen ting.


Jeg har altid ville have noget ud af livet i stedet for at give op og affinde mig og det er nok en styrke, selvom det både har ført til sejre og nederlag. Lige da jeg var stoppet med gymnasiet og kort før, jeg kom i psykiatrien, havde jeg derfor ansøgt om at komme til at aftjene mine værnepligt før tiden. Min egen læge forhindrede mig dog i at aftjene min værnepligt.


Jeg ville ikke kun aftjene min værnepligt. Jeg ville også gerne være journalist, så på den åbne psykiatriske afdeling gik jeg i gang med at lave et blad for afdelingens patienter, hvilket jeg gerne måtte. Jeg ignorerede psykiatriens dagsorden med, at jeg skulle klientgøres og tilpasse mig livet som psykisk syg i psykiatrien, og jeg havde min egen dagsorden rettet mod mine håb og drømme for tilværelsen. Jeg var optaget af mine skriverier.


På den åbne psykiatriske afdeling ville de give mig en førtidspension, men jeg takkede nej til førtidspension, da jeg var overbevist om, at jeg skulle genoptage uddannelse og i gang med at arbejde.


På den åbne psykiatriske afdeling viste de mig en psykiatrisk institution i Brønderslev og et psykiatrisk bofællesskab i Hjørring, for at vise mig muligheder for, hvordan jeg kunne bo, når jeg flyttede hjemmefra. Jeg valgte dog i stedet at flytte på et almindeligt kollegieværelse i Hjørring ligesom raske unge, da jeg var overbevist om, at jeg skulle have et helt almindeligt liv.


På den psykiatriske afdeling opfordrede de mig til at sætte mig ind i afdelingens rygerum blandt de andre unge mennesker, der var indlagt, selvom jeg var ikkeryger, nyde stemningen i rygerummet og prøve at snakke med de andre unge. I det tilfælde faldt jeg desværre i sygeplejerskernes fælde. Jeg endte med at blive ryger, ligesom rigtig mange brugere og også ansatte i psykiatrien var dengang.


Jeg var ryger i de næste 18 år og først som 38årig, da jeg havde sagt farvel til psykiatrien, kunne jeg udelukkende ved egen hjælp stoppe med at ryge.


Jeg blev udskrevet fra åben psykiatrisk afdeling, flyttede på kollegieværelse, begyndte at tage enkeltfag på HF på VUC og begyndte også at tage kørekort. Det var sådan, at jeg helst ville leve mit liv.


I klassen på HF og på køreskolen var jeg meget angst og præget af isolationen og mobningen gennem min skoletid. Jeg sad derfor meget anspændt til undervisningen, snakkede ikke med de andre, havde svært ved bare at koncentrere mig og det var en kamp for mig bare at blive i lokalet.


Kørekortet fik jeg forholdsvis hurtigt, men jeg måtte tage enkeltfag på HF i flere år, før jeg havde en fuld eksamen. Jeg blev dog ikke tryg ved at køre bil og efter et års tid, stoppede jeg med at køre bil, fordi det var for angstprovokerende.


I årene, fra jeg fik kontakt med psykiatrien til jeg flyttede hjemmefra, var min yngste lillesøster, der er 12 år yngre end mig, min eneste ven. Sygeplejerskerne på den åbne psykiatriske afdeling sagde til vores forældre, at de kunne vælge, at jeg ikke skulle have kontakt med min lillesøster, da det var dårligt for hende med min sygdom. Mine forældre svarede, at jeg var meget glad for min søster og de syntes, at jeg skulle have kontakt med hende.


Min søster og jeg gik mange ture i skoven, hvor vi lavede mad på spritkogeapparat, sov i telt og gik og snakkede og opbyggede vores egen hyggelige fantasiverden med sjove historier og sange. Min søster lærte sig selv at spille en af vores sange på sin tværfløjte.


I bunden af vores forældres have byggede jeg en jordhule til min søster. Vores far lavede hulens tag. I hulen havde jeg lavet et ildsted og en skorsten. Min søster og jeg grillede pølser på ildstedet og hang sild op i skorstenen, som vi ville ryge. Dog kom vores kat forbi og spiste sildene.


Min søster siger, at det var hårdt, at jeg var syg og fik alt opmærksomheden fra vores forældre, men hun siger også, at det var fedt at gå ture i skoven med mig og at vi havde vores egen fantasiverden.


Mens jeg boede på kollegieværelse, havde jeg 45 kr. at bruge om dagen på mad og fornødenheder. Jeg havde jo takket Nej til førtidspension. 45 kr. havde en lidt større købekraft dengang. Min far gav mig nogle skemaer, hvorpå jeg nedskrev hver eneste gang, jeg brugte en krone, så jeg kunne holde styr på, at jeg ikke brugte for mange penge. Derved lærte jeg at sætte tæring efter næring og jeg mener, at dette er sundt at lære i sin ungdom.


En dag bankede det på døren til mit kollegieværelse og min “sted-kusine”, som jeg sidst havde set i min barndom, stod udenfor. Hun var flyttet ind i kollegieværelset ved siden af, da hun var begyndt at læse til lærer på Hjørring Seminarium efter nogle forgæves forsøg på andre uddannelser. Vi kom til at besøge hinanden lidt, drikke kaffe, spise aftensmad og høre cd’er sammen og ved en lejlighed fik vi også en øl ude i byen.


Ligesom sin mor var min “sted-kusine” dog stor tilhænger af Rudolf Steiners ideer og hun syntes godt om nogle af de lærere og elever, der havde gjort mig ondt i min skoletid. Hun ville ikke erkende, hvad der var overgået mig. Hun endte med at få job på en Rudolf Steiner skole i Sverige.


Senere i livet fik min “sted-kusine” en hård skæbne. Først døde hendes mor af kræft, fordi hendes mor ville have Rudolf Steiners alternative lægekunst som behandling for sygdommen i stedet for almindelig behandling. Så fik hun selv kort efter kræft, som hun ligeledes døde af, fordi hun også valgte Rudolf Steiners lægekunst i stedet for den almindelige behandling. Ja, med ironi kan det siges, at Rudolf Steiner var et multigeni, der kunne alt fra kunst, religion, børneopdragelse, dyrkning af fødevarer og lægekunst. Sikke “et geni” og sikke mange ulykkelige skæbner i kølvandet på ham.


Jeg havde hørt om en kristen organisation, der hed Dialogcentret, som leverede kritisk oplysning om nyreligiøse bevægelser. Dialogcentret havde også oplyst og advaret mod Rudolf Steiner skolerne. En dag, hvor jeg sad på mit kollegieværelse, kontaktede jeg derfor Dialogcentret og sagde, at jeg gerne ville fortælle om mine dårlige erfaringer med skolegang på en Rudolf Steiner skole.


Jeg blev medlem af Dialogcentret og fik lov til at skrive en artikel om min skolegang på en Rudolf Steiner skole. Dialogcentret lagde artiklen på deres hjemmeside. Flere år senere så jeg på nettet, at min artikel blev citeret andetsteds. Så artiklen har nok taget sin tørn i bekæmpelsen af Rudolf Steiner, hvilket også var hensigten.


Dialogcentret blev kritiseret for selv at være en sekt, ligesom de nyreligiøse sekter, som Dialogcentret advarede imod, og det kom til en bitter strid internt i Dialogcentret. Nogle af Dialogcentrets medlemmer brød ud af Dialogcentret og stiftede organisationen Ikon, der ligeledes havde til hensigt at oplyse og advare mod nyreligiøse bevægelser.


Jeg havde indvilget i at få en støtte-kontakt-person, som kom til mig på mit kollegieværelse. Skæbnens ironi ville, at han var medlem af Ikon, mens jeg var medlem af Dialogcentret.


Først var jeg glad for at skulle have denne støtte-kontakt-person, da jeg gerne ville have besøg. Jeg købte en kage ved bageren og satte kaffe over, når han skulle komme. Jeg havde nemlig ingen ide om, hvordan det var at være i en relation, hvor man var en bruger, der skulle have hjælp af en hjælper. Jeg troede, at det handlede om at få en gæst på besøg.


Hurtigt sagde støtte-kontakt-personen dog til mig, at jeg ikke skulle servere kage, når han kom. Han sagde, at jeg gerne måtte rode, men han satte grænsen ved madrester i køkkenet. Jeg undrede mig meget over, at han satte grænsen og satte standarden for rengøringen af mit hjem. Det var vel mig, der bestemte i mit eget hjem.


Jeg fortalte ham glad, om mine tanker om politik og religion. Disse to ting interesserede jeg mig nemlig for. Vi var uenige politisk. Han var socialdemokrat, mens jeg var socialist. Han sagde i ramme alvor, at jeg var for firkantet og vi skulle have slebet nogle kanter af mig. Jeg undrede mig over, at han skulle bestemme, hvad jeg skulle tænke og mene. Jeg holdt fast i mine socialistiske holdninger, der udsprang af min retfærdighedssans og oprør mod det uretfærdige, der var overgået mig i min skoletid. Så ville han have, at jeg ikke skulle snakke længere men sidde og lytte til ham. Lidt excentrisk tændte han sin pibe og begyndte at fortælle om sin kones død og hvordan han havde fået et forhold til den kvindelige sognepræst, der begravede hans kone. Han fortalte også om sine helbredsproblemer og hvordan han havde valgt at holde fast i sin piberygning. Jeg brød mig ikke om lugten af hans tobak i mit kollegieværelse og jeg brød mig ikke om hans dominerende og excentriske adfærd.


Det endte med, at han en dag fik mig til at bryde grædende sammen. Han var også medlem af en forening, der samlede midler ind til børnehjemsbørn i Østeuropa, og han ville have mig med på en rejse med foreningen til Rumænien. Jeg ombestemte mig og sagde, at jeg ikke ville med. Jeg turde alligevel ikke tage med på rejsen, da jeg ikke var tryg ved ham. Så mistede han besindelsen og begyndte at sidde og råbe ad mig, mens vi sad overfor hinanden ved mit lille spisebord. Jeg blev skræmt fra vid og sans og sad og hulkede. Mens jeg sad og græd, begyndte han pludselig at sidde og skære ansigt og lave skøre grimasser.


Jeg fortalte om episoden derhjemme og min far ringede til ham. Han blev dog grov overfor min far og min far endte bare med at lægge røret på. Enden på det hele blev, at jeg fik en anden støtte-kontakt-person.


Min nye støtte-kontakt-person ville gerne opføre sig som en gæst i mit hjem og lave nogle af de ting med mig, som jeg havde lyst til. Hun kørte mig rundt i sin lille bil, så vi kunne gå ture i den omkringliggende natur, hun gav mig en is, en sildemad og et glas øl i Lønstrup og meget andet.


Da hun senere stoppede som min støtte-kontakt-person, endte vi med at få et livslangt venskab, snakke i telefon og mødes et par gange om året. Hun var et godt menneske og en god ven og det er vel også de vigtigste egenskaber, når det kommer til at hjælpe andre, hvadenten man hjælper professionelt eller privat.


Hun tog som støtte-kontakt-person mine ønsker for fremtiden alvorligt og da jeg ønskede at blive medlem af Enhedslisten, snakkede hun med Peder Hvelplund, der på daværende tidspunkt var formand for Enhedslisten i Hjørring. Han blev senere valgt ind i Folketinget, hvor han bl.a. arbejdede for forbedringer af psykiatrien.


Jeg snakkede lidt i telefon med Peder Hvelplund og mødtes med ham et par gange. Peder Hvelplund mente dog, at det var bedre for mig at blive tilknyttet Enhedslistens Aalborg afdeling, da Aalborg afdelingen havde flere unge medlemmer, der var jævnaldrende med mig, og da Enhedslisten ikke havde mange medlemmer i Hjørring.


Jeg fik så kontakt med Enhedslistens Aalborg afdeling, hvor jeg i første omgang mødtes med Susanne Flydtkjær. Hun blev senere valgt ind i regionsrådet i Region Nordjylland.


Jeg vidste intet om foreningsarbejde eller politisk arbejde, men jeg tænkte, at enhver forening burde have et medlemsblad, og da jeg gerne ville være journalist, foreslog jeg Susanne Flydtkjær, at jeg lavede et medlemsblad for Enhedslistens Aalborg afdeling. Det gav hun mig lov til.


Jeg havde de største ambitioner for dette medlemsblad og jeg ville lave et godt stykke journalistisk arbejde, hvor jeg afslørede nogle af livets skyggesider og skrev om folk, der havde brug for politikernes hjælp.


Det første, jeg gjorde, var at købe en håndholdt diktafon hos boghandleren i Hjørring. Det var dengang, hvor diktafoner ikke var elektroniske, men havde små kassettebånd. Derefter ringede jeg til flygtningecentret, der lå i Hjørring, og spurgte, om jeg måtte komme og lave et interview med en flygtning. Det måtte jeg godt.


På flygtningecentret viste de mig ind til en stue, hvor en mandlig serbisk flygtning boede med sin familie. Jeg var enormt nervøs, stammede og fik derfor ikke stillet de rigtige spørgsmål, men serberen var venlig, smilende og fortalte mest om, hvor dygtige hans børn var og hvor godt, de klarede sig i skolen. Jeg fik dog alligevel brygget en nogenlunde god artikel sammen.


Medlemsbladets næste artikel skulle handle om, hvordan det var at være handicappet i Danmark. I Enhedslistens Aalborg afdeling var der nemlig et yngre mandligt medlem, der havde sclerose, og ham besøgte jeg også og interviewede med min diktafon. Igen var jeg meget stammende og angst. Han var meget venlig overfor mig og forsøgte, udover at fortælle om sine udfordringer med sclerose, at lære mig om politik.


Da medlemsbladet var færdigt og jeg viste medlemsbladet til Susanne Flydtkjær, var hun meget overrasket. Hun havde forestillet sig et medlemsblad med datoer for møder og arrangementer, samt lidt information om, hvad der foregik i afdelingen, men hun syntes dog, at mine reportager var gode.


I Hjørring var der dengang et Frivillig-center. Jeg mødte op i det Frivillig-center og fik kontakt med en yngre mandlig flygtning fra Afghanistan, som jeg skulle lære dansk. Jeg ville gerne være ven med ham, men vi var to forskellige steder i livet og meget forskellige. Jeg var meget ung, i psykiatrien og vidste ikke meget om tilværelsen, mens han havde kone og børn hjemme i Afghanistan, hvor han havde arbejdet på et apotek. Han var meget rolig, venlig og omsorgsfuld overfor mig, men jeg havde ikke så meget at tilbyde ham og efter nogle måneder blev han “overtaget” af en anden frivillig.


Vi havde dog en stor og god oplevelse sammen. Han havde aldrig været ved en strand og set havet, fordi Afghanistan ikke ligger ud til en kyst. Vi gik så fra Hjørring til Tornby Strand og hjem igen. Da vi var ved stranden, var det helt tydeligt, at det var et af hans livs største oplevelser at se havet. Han blev lidt bevæget og sad længe på hug på stranden og rørte ved vandet fra bølgerne, der skyllede ind.


På Frivillig-centret var der også mulighed for at få gratis samtaler med en psykolog. Det tilbud benyttede jeg mig af, skønt man ikke måtte tage imod anden behandling, når man var i psykiatrien.


Psykologen sagde straks, at jeg var autist. Det kunne hun se og høre på mig. Jeg gik så på biblioteket og så, hvad de havde af bøger om autisme. Jeg lånte en bog, der var skrevet af en pige med autisme. I bogen var der et foto af forfatteren. Hun så køn ud og hun var lidt yngre end mig. I bogen var også forfatterens email adresse. Jeg spurgte min mor, om der var noget galt i, at jeg skrev til bogens forfatter. Det mente min mor ikke.


Bogens forfatter svarede min mail. Hun kunne ikke fortælle mig, om jeg var autist eller ej, men vi skrev sammen i en periode. Det var første gang, at jeg rigtig havde en dybere kontakt med en person af det modsatte køn, og jeg troede, at jeg endelig skulle have en kæreste. Det skulle jeg dog ikke, vores kommunikation var meget dårlig og det var slet ikke gået op mig, hvordan det var for hende at være autist, skønt jeg havde læst hendes bog om det.

